Bosman-päätös

Bosman-päätös on Euroopan yhteisöjen tuomioistuimen vuonna 1995 antama ennakkoratkaisu, jonka seurauksena joukkueurheilun ammattilaispelaajat saavat siirtyä vapaasti seurasta toiseen sopimuksensa päätyttyä Euroopan unionin alueella. Lisäksi EU-kansalaisten liikkuvuutta rajoittavat urheilujoukkueiden ulkomaalaiskiintiöt todettiin laittomiksi.

Belgialainen jalkapalloilija Jean-Marc Bosman halusi vuonna 1990 sopimuksensa päätyttyä siirtyä kotimaansa RFC Liègestä ranskalaiseen USL Dunkerqueen. Liège ei kuitenkaan suostunut päästämään Bosmania, koska Dunkerque ei tarjonnut tarpeeksi suurta siirtokorvausta. Bosman nosti kanteen belgialaisessa tuomioistuimessa, joka esitti ennakkoratkaisupyynnön yhteisöjen tuomioistuimelle.

Tuomioistuin päätti joulukuussa 1995 silloisen sopimusjärjestelmän olevan Euroopan talousyhteisön perustamissopimuksessa taatun työvoiman vapaan liikkuvuuden vastainen. Päätöksen ansiosta sopimuksettomat pelaajat saivat oikeuden vaihtaa seuraa ilman siirtokorvausta. Tuomioistuin totesi myös, että kaikkia EU-kansalaisia on kohdeltava tasavertaisesti, minkä seurauksena ulkomaalaiskiintiöiden käyttö loppui EU-pelaajien kohdalla. Aiemmin oli esimerkiksi jalkapallossa ollut tavallista, että joukkueet saivat nimetä kokoonpanoon vain kolme ulkomaalaispelaajaa.

 Lähteet 

 Aiheesta muualla 
Euroopan yhteisöjen tuomioistuimen päätös EUR-Lex
Huhtamäki, Matti & Paasonen, Jyri: Bosmanista Diarraan – 30 vuotta oikeustaistelua pelaajien asemasta: ”Jokainen eurooppalainen ammattipalloilija on kiitollisuuden velassa” Apu360 

Luokka:Jalkapallotermit
Luokka:Euroopan unionin tuomioistuimen päätökset
Luokka:Työoikeus
Luokka:Urheiluoikeus
Luokka:1990-luvun oikeustapaukset